明妃曲二首  其一
作者：曾鞏
朝代：宋

paragraphs: 明妃未出漢宮時，秀色傾人人不知。
何况一身辭漢地，驅令萬里嫁胡兒。
喧喧雜虜方滿眼，皎皎丹心欲語誰。
延壽爾能私好惡，令人不自保妍媸。
丹青有迹尚如此，何况無形論是非。
窮通豈不各有命，南北由來非爾爲。
黄雲塞路鄉國遠，鴻雁在天音信稀。
度成新曲無人聽，彈向東風空淚垂。
若道人情無感慨，何故衛女苦思歸。